
HOTĂRÂRE

cu privire la Studiul de caz „Calitatea şedinţelor de lucru ale CO
şi administraţiei IPNA Compania „Teleradio-Moldova””
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.7, p.42 lit.d), m) şi n) din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărârea Consiliului de Observatori nr.1/3 din 09.02.2007,

în urma examinării Studiului de caz „Calitatea şedinţelor de lucru ale CO şi administraţiei IPNA Compania „Teleradio-Moldova”” al Asociației Presei Electronice APEL pentru perioada 15 iulie – 15 septembrie 2012, prezentat de Directorul executiv al Asociației Presei Electronice APEL, dl Ion BUNDUCHI,
Consiliul de Observatori

HOTĂRĂŞTE:

1. Se ia act de Studiul de caz „Calitatea şedinţelor de lucru ale CO şi administraţiei IPNA Compania „Teleradio-Moldova””.

2. Anexa Studiul de caz „Calitatea şedinţelor de lucru ale CO şi administraţiei IPNA Compania „Teleradio-Moldova”” este parte integrantă a prezentei hotărâri.
3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 9 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu
Anexă

Calitatea şedinţelor de lucru ale CO şi administraţiei IPNA Compania „Teleradio-Moldova”

Studiu de caz
realizat în cadrul proiectului
„Monitorizarea gestionării reformelor iniţiate la IPNA Compania „Teleradio-Moldova”

Perioada: 15 iulie -15 septembrie 2012

Proiect realizat de Asociaţia Presei Electronice cu sprijinul Fundaţiei Soros-Moldova

Chisinau - 2012

www.apel.md

Cadru metodologic
Perioada monitorizată: 15 iulie -15 septembrie 2012.
Obiectul monitorizării: ședințele de lucru convocate de Consiliul de Observatori al IPNA Compania „Teleradio-Moldova”, Preşedintele IPNA Compania „Teleradio-Moldova”, Directorul TV Moldova 1, Directorul Radio Moldova, şefii serviciilor de programe TV şi Radio.
Scopul monitorizării: a determina calitatea şedinţelor de lucru ale CO şi administraţiei IPNA Compania „Teleradio-Moldova”, în calitatea lor de instrument de bază de luare a deciziilor în procesul exercitării managementului în cadrul instituţiei.
Autorul monitorizării: Asociaţia Presei Electronice din Moldova.

Analiză cantitativă:

· frecvenţa şedinţelor,

· durata şedinţelor,
· numărul chestiunilor din ordinea de zi,

· durata discutării/dezbaterii chestiunilor de pe ordinea de zi,
· numărul participanților la ședință,
· numărul deciziilor luate în cadrul ședințelor.
Analiză calitativă:

· relevanţa chestiunilor de pe ordinea de zi a ședințelor de lucru,

· componenţa participanţilor la ședințe,

· corespunderea chestiunilor de pe ordinea de zi conținutului Caietului de sarcini şi a Strategiei de dezvoltare a Companiei,
· calitatea rapoartelor și gradul de pregătire al raportorilor în probleme-cheie incluse pe ordinea de zi,

· calitatea dezbaterilor rapoartelor pe chestiuni importante din ordinea de zi,
· gradul de implicare al participanţilor în dezbaterea chestiunilor,
· calitatea deciziilor luate în cadrul ședințelor de lucru (responsabil, termen de îndeplinire, control îndeplinire, raportare etc.).
I. Provocare

La o distanţă de 11 ani de la declararea Republicii Moldova ca stat independent, după un şir de reorganizări, reformări şi reconceptualizări ale audiovizualului autohton, Parlamentul adoptă în anul 2002 Legea cu privire la Instituţia Publică Naţională a Audiovizualului (abrogată în 2006), iar începând cu 1 august 2004, radiodifuziunea şi televiziunea, în dorinţa de a-şi recăpăta şi aprofunda caracterul public, funcţionează în calitate de Instituţie Publică Naţională a Audiovizualului (IPNA) Compania „Teleradio-Moldova”.
Finanţată din bani publici, cu acoperire naţională, menită să informeze corect şi echidistant cetăţeanul, IPNA Compania „Teleradio-Moldova” a traversat diferite perioade în istoria sa, şi a trebuit să răspundă mai multor acuzaţii şi provocări. De departe, cea mai „controversată” relaţie a fost pe parcursul anilor cea dintre radiodifuzorul public şi factorul politic. În special în perioada 2001-2009, Compania a fost protagonista mai multor rapoarte şi documente în care i se solicita să-şi revizuiască politica editorială şi să-şi recapete statutul de serviciu public, or, politicul era vădit implicat în activitatea acesteia.
După alegerile parlamentare anticipate din 29 iulie 2009, situaţia la „Teleradio-Moldova” s-a schimbat. Prin Hotărârea Parlamentului Republicii Moldova nr.119-XVIII din 23.12.2009, este instituită noua componenţă a Consiliului de Observatori (CO), organul de conducere autonom al Instituţiei Publice Naţionale a Audiovizualului, componenţă care, la rândul ei, alege o nouă administraţie. Astfel, CO, în urma audierii tuturor candidaţilor înscrişi în concurs, îi numeşte în funcţia de Preşedinte al IPNA pe Constantin Marin (Hotărârea nr.125 din 05.02.2010), în funcţia de Director al radiodifuziunii pe Alexandru Dorogan (Hotărârea nr.130 din 06.02.2010), şi în funcţia de Director al televiziunii pe Angela Sârbu (Hotărârea nr.133 din 20.02.2010). Din acel moment, ochii şi urechile mai multor organizaţii de profil, atât naţionale cât şi străine, ai publicului şi ai partenerilor internaţionali, s-au fixat pe activitatea de restructurare şi re-gândire a serviciului public de radio şi televiziune.
Deschiderea administraţiei Companiei către dialog şi colaborare, pe de o parte, şi sprijinul naţional şi internaţional, pe de altă parte, au creat premise pentru o reformă radicală a IPNA cu eforturi comune. După 2 ani şi jumătate de la schimbarea conducerii „Teleradio-Moldova”, ne propunem, tot în contextul contribuirii la edificarea unui serviciu public de radio şi televiziune, stabilirea punctului exact în care s-a ajuns cu derularea reformelor iniţiate în 2010, sub aspectul activităţii de management pe eşalonul superior, lucru care nu s-a mai făcut până acum, în special la IPNA. În acest context, cooperarea şi deschiderea administraţiei au avut un rol-cheie, iar toate concluziile şi recomandările care vor reieşi din prezentul studiu de caz au menirea exclusivă de a sprijini eforturile factorilor de decizie de la „Teleradio-Moldova” de a reforma Compania atât sub aspect instituţional, cât şi editorial.
Managementul, un termen împrumutat, utilizat pe larg în epoca tranziţiei (din latină manum agere, italiană maneggiare – a conduce cu mâna), are menirea să schimbe radical abordarea noţiunii şi misiunii de conducere, cunoscută şi practicată în perioada sovietică. Cuvintele administrare şi conducere au devenit restrictive, managementul acoperind ştiinţa, tehnica, arta şi/sau filozofia de a coordona activitatea unei instituţii în aşa fel încât despre ea să se poată vorbi în termeni de eficienţă şi competitivitate. Pentru ca managementul să-şi poată atinge scopul, managerul trebuie să dispună de resurse umane, financiare, tehnologice şi/sau naturale, pe care să le manipuleze în direcţia fixată pentru realizarea obiectivelor. Managementul adecvat reprezintă sintagma-cheie pentru reuşita poziţionării unei instituţii printre celelalte, în special de nişă. În contextul demarării unor reforme fără precedent la serviciul public de radio şi televiziune, rolul managementului, atât ca mod de conducere, cât şi ca proces de organizare a activităţii Companiei, este extrem de important.
„Teleradio-Moldova” este condusă astăzi de cel de-al 12-lea Preşedinte în istoria sa, şi al 8-lea din istoria Republicii Moldova independente. Din postul de Director TV şi-a dat demisia în 2012 cea de-a 18-ea persoană (a 12-cea de după 1991), iar Alexandru Dorogan este cel de-al 13-lea Director Radio Moldova (al 10-lea de după 1991, cu menţiunea că a mai deţinut acest post între 1991 şi 1998). Un calcul simplu ne arată că, după destrămarea Uniunii Sovietice, un Preşedinte a rămas în fruntea Companiei în mediu 2 ani şi 6 luni, un Director TV – un an şi 8 luni, iar un Director Radio – 2 ani şi o lună. Toate aceste cifre reprezintă o perioadă insuficientă de timp pentru ca rezultatele unui management adecvat să se înrădăcineze. Cu atât mai puţin putem vorbi în acest context de continuitate, inclusiv a reformelor. Totuşi, dintr-un mandat de 5 ani pentru un Preşedinte, 2 ani şi 6 luni constituie jumătate de termen (etapă la care se află actualul Preşedinte al IPNA), ceea ce înseamnă că, din totalul de obiective pe care şi le-a fixat managerul la preluarea mandatului, 50% ar trebui să fi fost realizate. În ce măsură s-a întâmplat acest lucru urmează să identificăm.

Primul dintre instrumentele de bază de luare a deciziilor pe care îl vom analiza îl reprezintă şedinţa de lucru. În vizor am avut eşalonul superior şi de mijloc al managerilor, şi anume: Consiliul de Observatori, Preşedintele IPNA Compania „Teleradio-Moldova”, Directorul Radio, Directorul (interimar) TV, precum şi şefii serviciilor de programe TV şi Radio.
II. Abordare

1. Calitatea şedinţelor de lucru ale Consiliului de Observatori (CO)
Conform Regulamentului CO, acesta reprezintă organul de conducere autonom al Instituţiei Publice Naţionale a Audiovizualului, Compania „Teleradio-Moldova”, ce are menirea să asigure realizarea dreptului cetăţenilor şi al societăţii de a obţine informaţii veridice, complete şi operative, fiind abilitat, în acest scop, să monitorizeze respectarea de către Companie a prevederilor legale şi statutare (Regulamentul CO, p.I.1). Documentul menţionat, dar şi Codul audiovizualului al Republicii Moldova, stipulează că şedinţa este modul de activitate a CO, doar că, spre deosebire de Regulament, care stabileşte clar faptul că aceasta se convoacă cel puţin o dată în lună (Regulamentul CO, p.VII.36), Codul îi oferă forului ceva mai multă libertate, precizând că şedinţa deschisă se convoacă ori de câte ori este nevoie pentru îndeplinirea atribuţiilor sale (p.56 (7)). În acest context, actuala componenţă a CO respectă cu stricteţe legislaţia în vigoare, or, de la începutul anului 2012 au fost convocate 19 şedinţe, câte două în fiecare lună (3 în luna septembrie). Ordinea de zi, precum şi toate hotărârile organului de conducere sunt plasate pe situl oficial al IPNA Compania „Teleradio-Moldova”, www.trm.md, respectiv, cu cel puţin trei zile înainte de şedinţă, şi la câteva zile după. Dincolo de aspectul legal al acestor acţiuni, putem vorbi aici despre transparenţa în procesul de luare a deciziilor la cel mai înalt nivel în cadrul IPNA, dar şi de respectarea unui principiu al managementului: orice şedinţă, cu ordine de zi şi cu probleme complexe puse în discuţie publică, se încheie cu luarea anumitor decizii. Între 1 ianuarie şi 11 septembrie 2012, inclusiv, CO al IPNA Compania „Teleradio-Moldova” a luat 85 de Hotărâri, ceea ce înseamnă o medie de 4,7 decizii per şedinţă. Aceasta cu menţiunea că prima hotărâre a unei şedinţe se referă întotdeauna la aprobarea ordinii de zi, iar a doua – la alegerea secretarului. Din cele 85 de hotărâri aprobate de CO în anul 2012, 35 au vizat ordinea de zi şi alegerea secretarului, deci 50 s-au referit la subiecte de fond. Prin urmare, media deciziilor luate de autoritatea autonomă ajunge la 2,7 decizii per şedinţă.

Referindu-ne la perioada monitorizată, în vizor s-au aflat 4 şedinţe ordinare ale Consiliului de Observatori, din 6, 28 august, 4 şi 11 septembrie, precum şi o şedinţă specială, cea din 14 septembrie 2012, în cadrul căreia s-a organizat concursul pentru suplinirea funcţiei de Director TV. La toate şedinţele au fost prezenţi 6 membri ai forului. Întrunirea de luni, 6 august 2012 a avut fixate 5 puncte pe ordinea de zi (1. Alegerea secretarului ședinței Consiliului de Observatori; 2. Modificarea și completarea Schemei de încadrare pentru anul 2012 în IPNA Compania „Teleradio-Moldova”; 3. Cazurile în care administrația Companiei este în drept să deroge de la grilele de emisie ale serviciilor de programe, aprobate de Consiliul de Observatori; 4. Oportunitatea înaintării, în adresa Parlamentului RM și Guvernului RM, a propunerii privind adoptarea proiectului Codului audiovizualului al Republicii Moldova, elaborat sub egida Asociației Presei Electronice APEL și avizat de Consiliul Europei, Misiunea OSCE în Moldova și Uniunea Europeană de Radioteleviziune (EBU-UER); 5. Diverse), toate fiind puse în discuţie în cele trei ore şi 20 de minute cât a durat şedinţa (16.00 – 19.20).

Subiectul 2, la care s-a discutat mult, aprins şi pe alocuri în contradictoriu, membrii CO având întrebări la adresa administraţiei Companiei, a fost propus pentru dezbateri pentru a treia oară în acest an, necesitatea revenirii la aceasta tema fiind dictata de derularea reformei instituționale. De data aceasta modificările au vizat Departamentul Financiar şi Tehnic. Intervenţia Preşedintelui Companiei la acest capitol a fost secundată de cele ale directorilor subdiviziunilor vizate. Chiar dacă modificările şi completările se refereau la câteva aspecte ale unui subiect mult mai larg, discutat şi aprobat în ansamblu de CO anterior, discuţiile au intrat la un moment dat într-o albie străină, scoţând în evidenţă confuzie şi o uşoară superficialitate a pătrunderii de către membrii CO a subiectului dezbătut. Cu toate acestea, modificările prezentate de către Preşedintele IPNA au fost aprobate cu majoritate de voturi (un singur membru a votat „contra”).

În cadrul aceleiaşi şedinţe, în lista subiectelor puse în discuţie a fost inclus cel care vizează derogarea de la grilele de emisie. În acest caz Consiliul de Observatori a respectat un element important în derularea procesului de management, şi anume, controlul. Aceasta pentru că, în cadrul şedinţei din 20 iulie 2012 CO cerea, prin Hotărârea nr.61, p.5 ca până la 1 septembrie 2012, Preşedintele Companiei şi vice-directorul televiziunii să prezinte Consiliului de Observatori cazurile, în care administrația Companiei este în drept să deroge de la Grila de emisie a serviciului de programe „Moldova 1” aprobată de Consiliul de Observatori. Prezentarea de către Preşedintele Companiei a unei liste cu derogări, dar şi discuţiile iscate ulterior, au asigurat, în acest context, continuitatea în ceea ce priveşte deciziile luate de CO, respectarea lor de către administraţie, şi controlul din partea primei instanţe a modului de executare de către cea de-a doua. Menţionăm acest detaliu în condiţiile în care, hotărârile Consiliului sunt obligatorii pentru conducerea Companiei (p.9 din Regulamentul CO). În aceeaşi ordine de idei, însă, constatăm şi faptul că această continuitate nu este întotdeauna respectată. De exemplu, Hotărârea nr.11 din 17.02.2012 a Consiliul de Observatori prevede că: 3. Până pe data de 15 martie 2012, preşedintele Companiei, directorul radiodifuziunii și directorul televiziunii IPNA Compania „Teleradio-Moldova” vor prezenta Consiliului de Observatori informația privind: 3.1. ponderea subiectelor analitice de interes public, difuzate în programele „Panorama zilei” și „Mesager” din luna ianuarie 2012; 3.2. sancționarea angajaților IPNA Compania „Teleradio-Moldova”, care au încălcat standardele profesionale şi principiile etice. Ulterior, nici în ordinea de zi, şi nici în hotărârile forului nu regăsim revenirea la acest subiect, adică exercitarea controlului asupra modului în care administraţia IPNA se conformează deciziilor CO. Este posibil ca această informaţie să fi fost, totuşi, prezentată Consiliului, doar că ea nu a făcut obiectul unei hotărâri.

Revenind la şedinţa din 6 august 2012 şi la subiectul privind derogările de la grilă, accentuăm faptul că lista prezentată de Preşedintele IPNA a dat prilej de dezbateri aprinse, ceea ce este binevenit. Totuşi, 45 de minute de discuţii axate în mare parte pe neacceptarea, neînţelegerea sau interpretarea în mod diferit a unor sintagme cum ar fi „eşec de creaţie” sau „schimbarea decorului” este, din punctul nostru de vedere, prea mult. În asemenea cazuri, este suficient să se explice foarte clar noţiunile pasibile de crearea confuziei sau interpretări multiple pentru ca, vorbind acelaşi limbaj, factorii de decizie să se concentreze pe reflectarea asupra acceptării sau respingerii documentului propus. În aceeaşi ordine de idei, oficializarea unei liste de derogări de la grila-cadru, s-ar părea, e o acţiune de responsabilizare a administraţiei – să admită derogări în situaţii prescrise. Deficienţa: lista va trebui completată interminabil. În plus, prevederea de a informa CO despre derogări, „hărţuieşte” inutil administraţia. Mai mult, când să fie informat CO, nu se ştie şi, deci, prevederea este şi abstractă. Soluţia eventuală: a obliga administraţia să informeze publicul de cu vreme despre derogări, şi a le sancţiona pe cele neautorizate şi neîndreptăţite, din motive neobiective.
Marţi, 28 august 2012, Consiliul de Observatori al IPNA Compania „Teleradio-Moldova” s-a întrunit în cea de-a 16 şedinţă de lucru din acest an. Ordinea de zi conţinea două subiecte propuse pentru discuţii şi dezbateri (1. Consultări publice pe marginea proiectului Caietului de sarcini al IPNA Compania „Teleradio-Moldova” pentru anul 2013; 2. Proiectul Concepţiei grilei-cadru a serviciilor de programe IPNA Compania „Teleradio-Moldova”), precum şi tradiţionalele subiecte privind aprobarea ordinii de zi, alegerea secretarului şedinţei, şi Diverse. La o distanţă de 3 ore şi 10 minute de la ora 16.10 când a început întrunirea, doar primul subiect a fost discutat, nu şi epuizat. Subiectul doi a fost transferat pentru o şedinţă următoare cu unanimitate de voturi. Trebuie subliniat faptul că organizarea consultărilor publice pe marginea proiectului Caietului de sarcini a fost o premieră, iniţiativă, de altfel, lăudabilă şi foarte binevenită. Totuşi, implicarea „publicului” în dezbatere şi analize pertinente a fost mai mult decât modestă, limitându-se la intervenţia unui singur reprezentant al societăţii civile. Membrii CO, cu excepţia Preşedintelui acestuia, s-au referit în special la elementul nou al proiectului, fişa de cost. Discuţiile despre stadiul reformei la IPNA, prezente de fiecare dată în cadrul şedinţelor Consiliului, au fost blocate de enunţarea de către reprezentantul Ministerului Finanţelor a bugetului pentru anul 2013 (94 mln.373,9 mii lei), buget care, dacă va fi aprobat, nu va permite decât menţinerea Companiei într-o oarecare albie de plutire.
Şedinţa din 4 septembrie 2012 vine ca o continuare a celei din 28 august, agenda cuprinzând 4 subiecte: 1) Alegerea secretarului ședinței Consiliului de Observatori; 2) Proiectul Concepției grilei-cadru a serviciilor de programe IPNA Compania „Teleradio-Moldova”; 3) Grile-cadru ale serviciilor de programe IPNA Compania „Teleradio-Moldova”; şi 4) Diverse. De facto, timp de 3 ore şi 20 de minute au fost prezentate şi analizate grilele-cadru ale serviciilor de programe radio şi tv, precum şi aprobate grilele pentru serviciile radio. De data aceasta pot fi remarcate rapoartele prezentate de şefii de departamente, în special de la Radio. Raportorii au venit pregătiţi la şedinţă, inclusiv pentru a răspunde la întrebările membrilor CO. Totuşi, nu s-a decis nimic în privinţa grilei tv. Din cele 7 hotărâri datate cu 4 septembrie 2012, 3 au în vizor grilele-cadru ale departamentelor radio, iar una (nr.80), este intitulată „cu privire la rezultatele consultărilor publice pe marginea Caietului de sarcini al IPNA Compania „Teleradio-Moldova” pentru anul 2013”, şi se referă la discuţiile şi dezbaterile din cadrul şedinţei anterioare. Astfel, la nivel de hotărâri publicate, Consiliul de Observatori fortifică segmentul continuităţii în procesul de luare a deciziilor, chiar dacă, uneori, deciziile nu sunt parte a unei formule logice (bunăoară, discuţiile pe marginea subiectului referitor la Proiectul Concepţiei grilei-cadru a serviciilor de programe au fost amânate pentru o altă şedinţă, pe când grilele-cadru ale departamentelor radio au fost aprobate. În mod normal, ar fi trebuit să se discute şi să se aprobe mai întâi primul document).

Şedinţa de marţi, 11 septembrie 2012, a avut următoarele subiecte pe ordinea de zi: 1) Modificarea şi completarea Schemei de încadrare pentru anul 2012 în IPNA Compania „Teleradio-Moldova”;2) Concepţia grilei-cadru a serviciilor de programe ale IPNA Compania „Teleradio-Moldova”;3) Aspecte organizatorice privind organizarea şedinţei de concurs pentru suplinirea funcţiei de director al televiziunii IPNA Compania „Teleradio-Moldova”; 4) Diverse. Schema de încadrare a fost readusă în discuţie pentru a patra oară în 2012, administraţia solicitând aprobarea modificărilor în cadrul a trei segmente: administraţie, departamentul Ştiri şi Dezbateri TV, şi redacţia Sport Radio-TV. CO a votat în unanimitate modificările, după 15 minute de prezentare şi dezbateri asupra subiectului, cu menţiunea că hotărârea va fi definitivată şi publicată după verificarea cifrelor referitoare la salarii. În continuare, Concepţia grilei-cadru a serviciilor de programe ale IPNA Compania „Teleradio-Moldova”, care urma să fie discutată şi aprobată la şedinţa din 4 septembrie, dând undă verde ulterior grilelor-cadrul propriu-zise ale serviciilor de programe, a constituit temă de discuţie timp de 7 minute, fiind aprobată cu voturile tuturor membrilor CO. Cantitativ, şedinţa din 11 septembrie 2012 a fost dominată de subiectul 3) Aspecte organizatorice privind organizarea şedinţei de concurs pentru suplinirea funcţiei de director al televiziunii IPNA Compania „Teleradio-Moldova” (52 de minute din 2 ore cât a durat şedinţa). Deşi Regulamentul ad-hoc cu privire la concursul pentru suplinirea funcţiei de director al televiziunii IPNA Compania „Teleradio-Moldova”, aprobat prin Hotărârea nr.52 din 6 iunie 2012, stipulează că „persoana responsabilă de înregistrarea dosarelor de participare la concurs este obligată să înregistreze toate dosarele de participare la concurs, inclusiv cele incomplete” (p.11) şi că „după audierea tuturor candidaților, Consiliul de Observatori va confirma întrunirea sau neîntrunirea exigențelor de către fiecare dintre candidaţi și, după caz, prezenţa incompatibilităţilor pentru numirea în funcţie” (p.15), membrii Consiliului de Observatori, după aproape o oră de căutări ale documentelor lipsă, emit Hotărârea nr.85 din 11.09.2012, prin care „se ia act de solicitarea persoanei responsabile de înregistrarea dosarelor de participare la concurs”, adresată candidaţilor, privind necesitatea completării dosarelor până la începerea şedinţei de concurs, lucru pe care Regulamentul nu-l prevede. În schimb, forul nu a atins proiectele de intenţie ale candidaţilor şi corespunderea lor cu cerinţele Regulamentului. Situaţia a rămas incertă până pe 14 septembrie la ora 10.00.

Şedinţa de vineri, 14 septembrie 2012, a fost una neordinară, atât sub aspectul subiectelor discutate, cât şi ca timp de desfăşurare. Întrunirea a început la ora 10.25, s-a sfârşit la 16.55 (deci, a durat 6 ore şi jumătate, inclusiv pauzele), şi a avut 5 subiecte pe ordinea de zi (1) Alegerea secretarului şedinţei; 2) Aspecte privind audierile şi votarea în concurs; 3) Audierea candidaţilor la concursul pentru suplinirea funcţiei de director TV al IPNA Compania „Teleradio-Moldova”; 4) Numirea în funcţie în bază de concurs a Directorului TV al IPNA Compania „Teleradio-Moldova”; 5) Diverse). Şedinţa s-a desfăşurat urmând punctele fixate în ordinea de zi. La concursul pentru suplinirea funcţiei de Director TV au fost depuse 6 dosare, în şedinţa de concurs prezentându-se 5 candidaţi. CO a examinat doar dosarele candidaţilor prezenţi, în ordinea alfabetică a numelor participanţilor la concurs, fiecare participant fiind prezentat de către preşedintele Consiliului, oferindu-i-se până la 10 minute pentru prezentarea proiectului de intenţie. Astfel, CO a respectat prevederile Regulamentului ad-hoc cu privire la concursul pentru suplinirea funcţiei de director al televiziunii IPNA Compania „Teleradio-Moldova” (p.13 şi 14). În cazul a doi candidaţi, s-a încălcat prevederea din punctul 14 litera c), care se referă la timpul alocat întrebărilor şi precizărilor pe marginea proiectelor de intenţie. Depăşirea cu 17 şi 14 minute a celor 20 stipulate în Regulament, a fost, totuşi, supusă votului de către preşedintele CO. De dreptul la replică, prevăzut de acelaşi Regulament şi acordat de preşedinte, s-a folosit un singur candidat la funcţia de Director TV. Doi dintre membrii Consiliului de Observatori nu s-au expus asupra gradului de întrunire de către candidaţi a exigenţelor pentru numirea în funcţie, lucru cerut de documentul amintit mai sus. După organizarea a patru runde de vot, Directorul TV al IPNA Compania „Teleradio-Moldova” nu a fost ales, niciunul dintre candidaţi neacumulând 5 voturi ale CO.

Concluzii:

1. Consiliul de Observatori al IPNA Compania „Teleradio-Moldova” respectă cadrul legal în ceea ce priveşte convocarea şedinţelor, anunţarea cu cel puţin trei zile înainte despre şedinţe şi ordinea de zi a acestora, precum şi procedurile de vot;

2. Şedinţele autorităţii autonome au o periodicitate care permite asigurarea continuităţii, şi se încheie cu luare de decizii, ceea ce vorbeşte despre respectarea a două principii esenţiale în management: planificarea şi organizarea;

3. Subiectele de pe ordinea de zi sunt uneori pătrunse superficial de către membrii CO;

4. Intervenţiile haotice şi în acelaşi timp ale mai multor membri CO îngreunează înţelegerea subiectului discutat, tergiversează procesul de luare a deciziilor, face inevitabilă scăparea unor propuneri sau idei importante, respectiv repetarea unor părţi de discurs, şi iroseşte timpul care ar putea fi concentrat pe dezbaterea altor subiecte de pe ordinea de zi;

5. Dezbaterile se concentrează uneori prea mult, ca timp, pe detalii mai puţin importante şi pe devieri de la subiect, decât pe abordări de fond;

6. Hotărârile CO nu conţin termene de implementare şi indicaţii la modalitatea de verificare a implementării. În mare, hotărârile se opresc la controlul preventiv. La cel curent şi cel final – nu se ajunge.
Recomandări:
1. Documentarea minuţioasă a membrilor CO asupra subiectelor de pe ordinea de zi;
2. Cunoaşterea şi respectarea propriilor decizii luate anterior şi la care se revine cu o anumită ocazie;
3. Alocarea unui anumit interval de timp fiecărui subiect de pe ordinea de zi, în funcţie de relevanţa lui;
4. Pregătirea unor rapoarte de alternativă faţă de cel al administraţiei, cu referire la cele mai importante subiecte, sau cel puţin aspecte ale unor probleme care se pun în dezbatere;
5. Respectarea cu mai multă precizie a principiilor eticii dezbaterilor (lansarea ideii/aşteptarea replicilor/răspunsul/argumentarea);
6. Asumarea, poate prin rotaţie, a responsabilităţii iniţierii şi coordonării dezbaterii pe marginea unui subiect de pe ordinea de zi. Acest lucru ar asigura documentarea în profunzime asupra problemei, ar economisi timp şi energie. Chiar dacă preşedintele CO transmite din timp materialele necesare pentru şedinţe, nu întotdeauna se reuşeşte pătrunderea în esenţa lucrurilor de către toţi membrii Consiliului;
7. Fixarea în hotărârile CO a termenelor de implementare a deciziilor, şi indicaţii la modalitatea de verificare a implementării.
2. Calitatea şedinţelor de lucru

ale Preşedintelui IPNA Compania „Teleradio-Moldova”
În conformitate cu prevederile Codului audiovizualului al Republicii Moldova, şi al Statutului Companiei “Teleradio-Moldova”, Preşedintele Companiei exercită conducerea ei generală, continuă şi eficientă, pe principiul de independenţă decizională (art.60 alin.(1) din Codul audiovizualului; p.21 din Statutul Companiei). Şedinţa de lucru constituie unul dintre instrumentele prin care Preşedintele realizează activitatea de management în cadrul Companiei. Aşa cum cadrul legal îi oferă Preşedintelui IPNA independenţă în procesul de luare a deciziilor, acesta poate stabili regulile de joc, iar deciziile pot fi luate nu neapărat în cadrul sau în urma unei şedinţe. Totuşi, tradiţional, şedinţele Preşedintelui cu Directorul Radio, TV, şi şefii de departamente au loc în fiecare zi de marţi la ora 14.00. Se întâmplă însă şi cazuri când şedinţele pot fi amânate/anulate din diferite motive, sau suspendate pentru o anumită perioadă, lucru care s-a întâmplat după şedinţa din 19 iunie 2012, la sfârşitul căreia Preşedintele a anunţat că în continuare întrunirile vor fi convocate după necesitate. De asemenea, în fiecare zi de luni la ora 8.15 are loc o şedinţă cu Directorul Radio şi TV la care se discută liniile directoare pentru toată săptămâna. Ulterior, atât Directorul televiziunii cât şi cel al radiodifuziunii convoacă şedinţe de lucru în departamentele pe care le conduc.
De la începutul anului 2012, conform stenogramelor din registrul proceselor verbale ale şedinţelor Președintelui IPNA Compania „Teleradio-Moldova”, managerul a convocat 9 şedinţe de lucru în zilele de marţi, dar a emis 72 de ordine (până pe data de 30.08.2012 inclusiv). Totuşi, Preşedintele confirmă faptul că a avut mult mai multe şedinţe în această perioadă, chiar dacă ele nu au făcut obiectul unei stenograme. Nu toate subiectele discutate în cadrul şedinţelor au constituit obiectul unui ordin, iar un şir de probleme pe care le putem citi în ordine nu au fost neapărat discutate la şedinţe. De exemplu, în cadrul şedinţei din 5 iunie 2012 s-a discutat, în special, despre proiectul Caietului de sarcini pentru 2013, şi despre fişele de cost. Ordinul nr.48, singurul emis în acea zi, este cu privire la testarea echipamentului pentru transmisiuni în direct la Departamentul Ştiri şi dezbateri TV. Proiectul Caietului de sarcini, dar şi grila, RMI şi TVMI au constituit subiectele puse în discuţie în cadrul şedinţei din 19 iunie 2012. Ordinul nr.50 din 19.06.2012 a fost cu privire la crearea comisiei de primire a bunurilor materiale. Pe de altă parte, de la ultima şedinţă au fost emise alte 22 de ordine, cu referire la diferite subiecte (stabilirea tarifelor pentru prestarea serviciilor de publicitate şi coproducţie – nr.54 din 29.06.12; elaborarea conceptului şi structurii grilei-cadru, nr.57 din 12.07.12; aprobarea Regulamentului Departamentului Financiar, nr.65 din 15.08.12; transmisiunile Jocurilor Olimpice de vară, nr.62 din 03.08.12; aprobarea Regulamentului Departamentului Tehnic, nr.71 din 28.08.12; aprobarea Regulamentului Serviciului dezvoltare strategică, nr.72 din 30.08.12, etc.).

Din aceste exemple reiese faptul că deciziile luate de Preşedinte, şi materializate în ordine, sunt dictate de împrejurări, situaţii zilnice, solicitări, şi mai puţin reprezintă rezultatul discuţiilor şi dezbaterilor din cadrul şedinţelor de lucru. Libertatea decizională de care dispune Preşedintele IPNA îi permite acestuia, fără îndoială, să procedeze astfel, atâta timp cât deciziile luate sunt în folosul Companiei publice. Şi cu siguranţă că subiectele la care se referă fiecare din cele 72 de ordine din 2012 anume asta urmăresc. Mai multe ordine din acest an sunt emise în contextul reformei instituţionale a IPNA. Amintim aici Ordinul nr.10 din 10.02.2012 despre elaborarea propunerilor privind amendarea unor acte legislative şi normative; nr.11 din 20.02.2012 privind fişa costurilor de producere a emisiunilor radio/TV; nr.32 din 11.04.2012 cu privire la echipele responsabile de achiziţiile produselor audiovizuale de la producătorii independenţi; nr.45 din 16.05.2012 cu privire la Caietul de Sarcini 2013, etc. Din perspectiva managementului, orice decizie a Preşedintelui IPNA Compania „Teleradio-Moldova” trebuie să poată fi privită şi văzută în termeni de eficienţă. Referindu-ne la reformele iniţiate la Compania publică, delegarea unui mai mare număr de responsabilităţi, inclusiv cu putere de decizie, altor persoane decât Preşedintele, ar putea, în opinia noastră, contribui esenţial la dinamizarea procesului de reformare a IPNA. În acest sens, decizii cu privire la convorbirile telefonice, utilizarea transportului, abonamente etc. ar putea fi luate de altcineva. În felul acesta Preşedintele câştigă la capitolul coordonare şi se poate concentra pe probleme de fond.
Concluzii:

1. Şedinţele de lucru ale Preşedintelui IPNA Compania „Teleradio-Moldova” au fost, în perioada monitorizată, sporadice (perioada de vară);

2. Nu toate subiectele discutate în cadrul şedinţelor de lucru se materializează în decizii/ordine;

3. Şedinţele Preşedintelui IPNA sunt mai mult axate pe discuţii şi dezbateri la care se revine şi în şedinţele următoare, or, se abordează probleme complexe (Caietul de sarcini, fişa de cost, Regulamentul privind salarizarea, prezentarea noilor departamente), şi care se înscriu în reforma structural-instituţională a Companiei;

4. Paleta de subiecte asupra cărora ia decizii Preşedintele este prea largă şi prea „fărâmiţată”, ceea ce îi îngreunează activitatea şi nu îi permite concentrarea pe segmente importante;

5. Şedinţele de lucru ale managerului IPNA nu sunt organizate după un algoritm clar, ceea ce face mai dificil procesul de luare a deciziilor.
Recomandări:
1. Revenirea la practica organizării şedinţelor săptămânale;

2. Elaborarea proceselor verbale, sau a altei forme de document din care să fie clar despre ce s-a discutat la şedinţe;

3. Corelarea mai exactă dintre subiectele discutate la şedinţe şi ordinele semnate ulterior;

4. Delimitarea mai clară a subiectelor care sunt obiectul ordinelor de cele care, eventual, pot fi concluzionate într-o altă formă de document (decizie/hotărâre/dispoziţie, etc.);

5. Plasarea pe situl oficial (www.trm.md) a deciziilor Preşedintelui;

6. Anticiparea unor evenimente, care pot deveni subiecte de discuţie în cadrul şedinţelor de luni şi de marţi;

7. Numirea unui responsabil de organizarea şi desfăşurarea şedinţelor de lucru ale Preşedintelui (un om care să asiste Preşedintele în stabilirea ordinii de zi, să pregătească documentele necesare pentru şedinţă, să facă procesul verbal al şedinţei (în format electronic, cu includerea tuturor elementelor importante), să răspundă de distribuirea materialelor, dacă e cazul, după şedinţă, să ducă evidenţa respectării termenelor stabilite pentru realizarea sarcinilor, etc.);

8. Fortificarea, inclusiv prin intermediul şedinţelor de lucru, a componentei control din procesul de management, prin punerea accentului pe altele două: direcţionare şi coordonare. Preşedintele niciodată nu va reuşi să distribuie forţele fizice şi intelectuale necesare întregului proces de conducere a Companiei, dacă nu va direcţiona sarcinile şi responsabilităţile. În acelaşi timp, ineficienţa, neîndeplinirea muncii, calitatea proastă, trebuie pedepsite, poate mai aspru, chiar şi în condiţiile financiare precare existente;

9. Încercarea de a implementa, cel puţin la nivel primar, a sistemului informaţional de management, lucru care ar facilita atât comunicarea instituţională internă, cât şi procesul de conducere/coordonare/control pe eşalonul superior.

3. Calitatea şedinţelor de lucru
ale Directorului (interimar) TV Moldova 1
Directorul TV deține un rol-cheie în procesul decizional al Companiei, el având competenţe în acest sens atât în ceea ce priveşte subdiviziunile Televiziunii, cât şi aspectele generale ale activităţii IPNA. Prin şedinţele ordinare managerul trebuie să ordoneze complexitatea acţiunilor pe care le gestionează în interiorul instituţiei. Cele 7 şedinţe ale Directorului TV care fac obiectul prezentului studiu de caz scot în prim-plan complexitatea. Şedinţele ordinare ale Directorului TV al IPNA Compania „Teleradio-Moldova” au loc în fiecare zi de luni, la ora 10.00. De asemenea, se pot convoca şedinţe ad-hoc, în funcţie de necesităţi (luni, ora 11.00). În zilele de 13 şi 20 august 2012, deoarece importanţa evenimentelor a cerut-o, Directorul TV a avut atât şedinţe ordinare, cât şi ad-hoc. Pe 13 august, de exemplu, s-au convocat 3 şedinţe. Subiectele discutate au vizat, în special, transmisiunile Jocurilor Olimpice de la Londra. Alte teme puse în dezbatere s-au referit la grila de emisie şi modificările de program dictate de evenimentele ce urmau să aibă loc (vizita cancelarului german Angela Merkel, Ziua Independenţei, Ziua Limbii Române). Timp de două şedinţe a câte 40 şi 27 de minute fiecare s-a analizat calitatea transmisiunilor Jocurilor Olimpice de către TV Moldova 1 sub aspect tehnic, al publicităţii şi al corectitudinii comentării. Insuficienţa de oameni, un şir de dificultăţi tehnice şi volumul prea mare de muncă al comentatorilor a blocat, la un moment dat, încercările Directorului TV de a-şi manifesta nemulţumirea faţă de anumite aspecte ale activităţii echipei implicate în respectiva activitate. Post-factum a fost propusă ideea unei întruniri a echipei înainte de începerea transmisiunilor, şi tot post-factum s-a constatat regretabilul fapt că la Moldova 1 nu au existat cronici ale Jocurilor Olimpice, ci doar discuţii. Situaţia financiară precară şi personalul modest din punct de vedere cantitativ au constituit argumentele forte în favoarea gafelor comise. Este foarte bine când un manager apreciază eforturile care în unele cazuri depăşesc potenţialul fizic şi intelectual al subalternilor săi. Totuşi, în situaţia în care a fost luat un angajament în faţa telespectatorului, acesta trebuie onorat cu cât mai multă precizie şi demnitate. În acest context, după ce enunţă punctele pozitive şi recunoaşte efortul indiscutabil al angajaţilor, conducătorul este bine să fie mai ferm şi mai direct în prezentarea celor mai grave încălcări nu doar sub formă de constatare şi glumă, ci şi cu o decizie privind o penalizare sau o mustrare mai aspră.

Şedinţa de luni, 3 septembrie 2012 s-a axat, în special, pe devierile de la program în perioada sărbătorilor naţionale, problemele de sunet în timpul transmisiunilor în direct, confundarea numelui autorului poeziei „Suveranitate”, pregătirea ofertelor pentru emisiuni dedicate sărbătorilor de iarnă, grila pentru săptămâna următoare, festivalul-concurs „Maria Bieşu”, criza de filme de la Moldova 1, emisiunea „Bună dimineaţa!”, etc. Din discuţiile care au durat 40 de minute putem desprinde un şir de decizii care s-au luat, forma lor rămânând orală, adesea trebuind intuite.

Luni, 10 septembrie 2012, Directorul interimar al postului Moldova 1 a convocat, teoretic, ultima şedinţă, urmând ca pe 14 septembrie să se desfăşoare concursul pentru suplinirea funcţiei de Director şi să se aleagă un nou manager. Din cele 32 de minute cât a durat şedinţa, aproape 9 minute au constituit mulţumiri din partea Directorului pentru colaborare, dar şi exprimarea regretului pentru nereuşite, incapacitatea de exploatare a potenţialului existent, precum şi, ceea ce ni se pare esenţial în contextul prezentului studiu, inexistenţa unei comunicări instituţionale şi interpersonale adecvate. „Nu putem comunica, planifica/programa lucrurile în perspectivă”, a spus Directorul TV, identificând astfel, în opinia noastră, cea mai profundă problemă din cadrul subdiviziunii, inclusiv sub aspectul derulării reformelor. În acest context, Directorul interimar a anunţat despre intenţia de a organiza pe parcursul săptămânii întâlniri neformale cu toate departamentele din cadrul televiziunii, pentru a face nişte bilanţuri.

În altă ordine de idei, s-a decis, foarte clar de această dată, ca echipa de creaţie de la Departamentul Cultură să fie sancţionată din cauza neprezentării la timp a ofertei de program, cu oferirea în scris a explicațiilor de rigoare de către Șeful Sectorului Programe.

Notăm, în acest context, faptul că Directorul TVMI organizează şedinţe de lucru sporadic, la necesitate.
Concluzii:

1. Directorul TV mizează în special pe bunul-simţ, buna-creştere şi simţul responsabilităţii angajaţilor în relaţia de manager-subaltern;

2. Multe decizii sunt enunţate nesigur, ceea ce presupune citirea lor printre rânduri. Credibilitatea managerului are doar de suferit în aceste situaţii;

3. Între componentele ordonare, coordonare şi control din procesul de management există o discrepanţă vizibilă, fapt ce contribuie la diminuarea eficienţei întregului proces;

4. Şedinţele de lucru ale Directorului TV sunt văzute de unii subalterni ca o platformă de exprimare a nemulţumirilor faţă de condiţiile în care activează, dar şi de justificare a gafelor comise. Managerul, pe de altă parte, este foarte înţelegător în privinţa lamentărilor, şi prea indulgent în ceea ce priveşte gafele;
5. Materializarea deciziilor luate în cadrul şedinţelor de lucru ale Directorului TV are loc, în majoritatea cazurilor, prin intermediul ordinelor emise de Preşedintele IPNA Compania „Teleradio-Moldova”.
Recomandări:

1. Enunţarea tranşantă, mai convingătoare şi mai sigură, a deciziilor care se iau în cadrul şedinţei;

2. Stabilirea şi implementarea unui mecanism eficient si funcțional de comunicare instituţională internă la nivel de subdiviziuni;
3. Evitarea la maximum a devierilor de la subiectele discutate. Acest lucru ar economisi timp şi ar eficientiza şedinţele de lucru;

4. Penalizarea întârzierilor, perturbărilor şedinţelor, precum şi a gafelor depistate în activitatea angajaţilor. Ne referim aici la necesitatea unei fermităţi mai pronunţate din partea managerului. De exemplu, dacă Directorul TV constată că s-au spus multe „prostii” în timpul transmisiunilor Jocurilor Olimpice, comentatorii trebuie cumva penalizaţi pentru aceste derogări;

5. Stabilirea unui mecanism de prevedere a complexităţii anumitor evenimente (cum ar fi Jocurile Olimpice, campionatele de fotbal), şi estimarea din timp a costurilor şi a modalităţii de organizare a transmisiunii lor (personal calificat, cunoscător, profesionist şi suficient ca să acopere toată gama de subiecte; echipament tehnic adecvat; coordonarea şi sudarea membrilor echipei, etc.);

6. Emiterea de dispoziţii/ordine/decizii în formă scrisă, direct de către Directorul TV, în care să fie stipulate acţiunile, responsabilul de realizarea lor şi termenul de realizare (şi asta nu neapărat pentru arhiva de documente, ci pentru responsabilizarea angajaţilor şi pentru ordonarea acţiunilor);

7. Numirea unui responsabil de organizarea şi desfăşurarea şedinţelor de lucru ale Directorului TV (un om care să asiste Directorul în stabilirea ordinii de zi, să pregătească documentele necesare pentru şedinţă, să facă procesul verbal al şedinţei (în format electronic, cu includerea tuturor elementelor importante), să răspundă de distribuirea materialelor, dacă e cazul, după şedinţă, sa duca evidenta respectării termenelor stabilite pentru realizarea sarcinilor, etc.);

8. Plasarea pe site (www.trm.md) a celor mai importante decizii ale Directorului TV;

9. Enunţarea, la finalul fiecărei şedinţe, a tuturor deciziilor luate în urma discuţiilor şi dezbaterilor (eventual, includerea lor la sfârşitul procesului – verbal).
4. Calitatea şedinţelor de lucru ale Directorului Radio Moldova
Competenţele manageriale ale directorului Radio sunt reflectate atât în Codul audiovizualului, cât şi în Statutul Companiei „Teleradio-Moldova”. Codul prevede că „de competenţa directorului radiodifuziunii ţine administrarea curentă a procesului de creaţie la postul de radio al companiei” (art.61 alin.(3)), iar în Statut este menţionat, pe lângă altele, că Directorul Radio „participă la elaborarea şi aprobarea deciziilor privind problemele de producere şi difuzare a programelor şi emisiunilor radiofonice, precum şi la elaborarea
deciziilor de competenţă generală” (secţiunea 5 p.25 lit.d)), dar şi că acesta „adoptă decizii, dispoziţii şi alte documente privind problemele curente, în limita competenţelor sale” (secţiunea 5 p.25 lit.j)). La fel ca şi în cazurile analizate mai sus, una dintre modalităţile prin care se realizează administrarea curentă o reprezintă şedinţa de lucru a managerului. Directorul Radio Moldova convoacă şefii de departamente în şedinţe săptămânale, în fiecare zi de luni la ora 10. De asemenea, de marţi până vineri au loc şedinţe operative. Întrunirile de luni se axează, în special, pe programul Radio Moldova pentru săptămâna următoare, şi durează în jur de o oră. Şedinţele operative (15-20 de minute) vizează agenda zilei curente şi alte subiecte actuale.
În perioada monitorizată Directorul Radio Moldova a avut 5 şedinţe săptămânale, de planificare. Întrunirile de pe 13, 20, 28 august, 3 şi 10 septembrie 2012 au reprezentat o analiză/comentariu/obiecţie/reflecţie sau propunere din partea Directorului asupra programului pentru o săptămână. Cea mai mare parte a timpului rezervat şedinţei a fost consacrată analizei, inclusiv din punct de vedere stilistic şi gramatical, a programului. Componenta coordonare din procesul de management nu presupune în niciun caz redactarea stilistică a textelor. Deşi Directorul Radio Moldova menţionează de fiecare dată că nu el trebuie să se ocupe de acest aspect, lucrurile rămân neschimbate. În acest context, deciziile managerului vizează conţinutul materialelor radiofonice. Pentru şedinţa de marţi se cere executarea anumitor sarcini reieşite din discuţiile de la şedinţele de luni. Cert este faptul că, pe de o parte, Directorul Radio ia anumite decizii, în formă verbală, la fiecare şedinţă, iar pe de altă parte adesea angajaţii ignoră şi/sau tratează cu superficialitate, pentru bifă, cererile acestuia (de exemplu: propunerea/decizia Directorului de instituire a decadei anului şcolar la începutul lunii septembrie s-a soldat cu abordarea unui spectru îngust de probleme şi prezentarea lor lipsită de profunzime). În cadrul şedinţelor din 3 şi 10 septembrie Directorul Radio a spus foarte clar că lipsa profesionalismului, încălcările şi lacunele în procesul de creaţie vor fi pedepsite pe viitor prin deprecierile la bonus. Decizia vizează toţi angajaţii Companiei „Teleradio-Moldova” şi urmează a fi implementată odată cu definitivarea regulamentelor interne pentru fiecare departament, regulamente care, apropo, nu au fost definitivate, deşi termenul pentru realizarea acestei sarcini a expirat.

Alte subiecte, abordate tangenţial în cadrul şedinţelor monitorizate, s-au referit la colaborarea cu producătorii independenţi autohtoni, fişele de post sau noile departamente din cadrul Radio Moldova.
4.1. Calitatea şedinţelor din cadrul subdiviziunilor Radio Moldova

Şefii Radio Moldova Actualităţi şi Radio Moldova Muzical organizează şedinţe de lucru săptămânal şi zilnic, în cadrul cărora se discută programul, dar şi problemele curente din interiorul redacţiei. Şedinţele din 13 august şi 10 septembrie 2012 de la Radio Moldova Actualităţi s-au axat, în mare parte, pe agenda curentă, pe problemele din redacţie, în special cele legate de tehnică şi condiţiile de muncă, pe discuţii despre regulile elementare şi indispensabile ale jurnalismului radio, dar şi despre regulamentul intern, fişele de post, fişele de cost, sistemul de bonusuri, norma de încadrare, programul pentru 2013 etc. Şeful departamentului ţine cont de tematicile abordate în cadrul şedinţelor Directorului Radio Moldova şi încearcă să le „localizeze” la nivelul subdiviziunii (de exemplu: denumirile de emisiuni, propunerile pentru anumite programe, fişele de post, normarea muncii, calitatea materialelor etc.). Şedinţa din 10 septembrie 2012 a avut loc într-o atmosferă încordată, managerul cerând mai multă responsabilitate şi calitate a muncii din partea angajaţilor, aceştia din urmă exprimându-şi doar nemulţumirea pentru condiţiile în care muncesc şi neasumându-şi nici pentru o clipă gafele, nerespectarea termenilor sau lipsa calităţii produsului pe care îl realizează. Deşi dur în exprimare dar insuficient de explicit în ceea ce priveşte cerinţele înaintate, managerul nu a reuşit decât să menţină un ton ridicat, de ambele părţi, pe durata întregii şedinţe.

Şedinţele din 14 şi 29 august 2012 de la Radio Moldova Muzical s-au axat şi ele, în special, pe problemele curente şi agenda zilnică, dar au continuat, oarecum, discuţiile începute în cadrul şedinţelor Directorului Radio, adaptate la specificul departamentului. Atât la Radio Moldova Actualităţi cât şi la Radio Moldova Muzical deciziile sunt enunţate verbal şi se referă la aspecte foarte înguste (de exemplu: ce reporter va merge pe teren pentru un anumit eveniment, ce fel de muzică se va da pe post cu anumite ocazii, ce informaţii vor conţine mapele cu muzică începând cu 2013 etc.).

În cadrul departamentelor Radio Moldova Internaţional şi Radio Moldova Tineret şedinţele se organizează rar, atunci când există necesitatea, în rest şefii comunicând cu subalternii în mod direct şi individual. În perioada monitorizată în subdiviziunile menţionate nu s-a organizat nicio şedinţă.
Concluzii:

1. Şedinţele Directorului Radio se desfăşoară cu regularitate şi urmează o schemă de organizare similară;

2. Directorul Radio este ferm şi îşi expune tranşant obiecţiile faţă de munca efectuată necalitativ de către subalterni;

3. Directorul Radio revine la subiectele discutate în şedinţele anterioare, în special în cazurile în care angajaţii urmau să intervină într-un termen stabilit pentru a spori calitatea produsului radio;

4. Deciziile Directorului Radio sunt foarte clare în privinţa anumitor subiecte (de exemplu: necesitatea modificării unor denumiri de emisiuni în termen fix, intervenirea în conţinutul unor programe, necesitatea redactării lingvistice a textelor etc.). Totuşi, următoarea şedinţă începe cu acelaşi gen de observaţii, managerul nefiind mulţumit de felul în care s-au aplicat deciziile luate;

5. Directorul Radio are o viziune largă, idei şi propuneri cu referire la conţinutul şi calitatea programelor, dar transmiterea mesajelor şi înţelegerea imediată şi exactă a acestora de către subalterni se dovedeşte a fi un proces dificil;

6. Nu toţi şefii de subdiviziuni organizează şedinţe de lucru;

7. La nivel de subdiviziuni, angajaţii văd în şedinţa de lucru un loc în care vin cu contraargumente vizavi de orice reformă sau schimbare, invocând volumul prea mare de muncă şi condiţiile nesatisfăcătoare.
Recomandări:

1. Stabilirea ordinii de zi pentru fiecare şedinţă, în care să fie stipulate, pe lângă programul săptămânal, alte subiecte importante despre care urmează să se discute;

2. Pentru ca să nu rămână „în aer”, gândurile Directorului trebuie „citite” de către angajaţi şi ulterior aplicate. În acest context, o persoană capabilă să aranjeze şi să distribuie esenţa deciziilor ar fi binevenită;

3. Fixarea deciziilor într-o formă de document în care să se indice responsabilul şi termenul de executare, precum şi, în caz de neîndeplinire sau de realizare necalitativă, forma de penalizare;

4. Numirea unui responsabil de organizarea şi desfăşurarea şedinţelor de lucru ale Directorului Radio (un om care să asiste Directorul în stabilirea ordinii de zi, să pregătească documentele necesare pentru şedinţă, să facă procesul verbal al şedinţei (în format electronic, cu includerea tuturor elementelor importante), să răspundă de distribuirea materialelor, dacă e cazul, după şedinţă, sa duca evidenta respectării termenelor stabilite pentru realizarea sarcinilor, etc.);

5. Plasarea pe site (www.trm.md) a celor mai importante decizii ale Directorului Radio;
6. Fortificarea componentei control prin stabilirea unor reguli mai stricte de joc pentru managerii de departamente. Aceştia trebuie să reprezinte ultimul filtru al calităţii informaţiei şi/sau produsului care ajunge la Director;

7. Stabilirea şi aplicarea unui mecanism funcţional şi eficient de comunicare instituţională internă, atât între departamente, cât şi în interiorul acestora (sistemul informaţional de management, recomandat activităţii Preşedintelui, se poate referi, în acest context, şi la activitatea Directorului Radio şi TV).

III. Concluzii generale
În rezultatul monitorizării şedinţelor de lucru ale factorilor de decizie din cadrul IPNA Compania „Teleradio-Moldova”, constatăm următoarele:

1. Şedinţelor de lucru ale managerilor Companiei nu li se atribuie rolul şi valoarea cuvenită în procesul de organizare a activităţii instituţiei;

2. Şedinţele de lucru ale managerilor eşalonului superior, cu excepţia Consiliului de Observatori, nu sunt organizate după un algoritm clar, stabilirea ordinii de zi nefiind un element constant şi obligatoriu pentru acestea;

3. Deciziile, materializate în documente scrise, cu indicarea termenului de realizare şi a responsabililor (hotărâri, ordine) se iau în cea mai mare parte la nivelul Consiliului de Observatori şi Preşedinte;

4. Şedinţele de lucru ale managerilor Companiei scot în evidenţă, de foarte multe ori, carenţele existente în procesul de comunicare instituţională internă;

5. Cele mai mari dificultăţi ale procesului de management al IPNA Compania „Teleradio-Moldova” se observă la etapele coordonare şi control.

IV. Recomandări generale
În contextul celor expuse mai sus, având în vedere iniţierea şi derularea reformei structural-instituţionale a IPNA Compania „Teleradio-Moldova”, cu scopul de a contribui la sporirea eficientizării procesului de management, recomandăm următoarele:

1. Implementarea sistemului informaţional de management, cel puţin la nivelul eşalonului superior (reţea internă de comunicare, accesul la decizii şi la cele mai importante documente pentru Companie);

2. Acordarea unei mai mari importanţe şi atenţii şedinţelor de lucru, organizarea lor după un algoritm clar şi logic, prin stabilirea ordinii de zi, identificarea subiectelor importante, discuţiile la subiect şi adoptarea unor decizii clare;

3. Fortificarea componentelor coordonare şi control din procesul de management prin intermediul şedinţelor de lucru;
4. Alegerea subiectelor discutate în şedinţele de lucru într-o concordanţă mai strictă cu prevederile principalelor documente directoare ale IPNA Compania „Teleradio-Moldova” (Caietul de Sarcini, Strategia de dezvoltare), în contextul iniţierii reformei structural-instituţionale;

5. Adoptarea unor decizii mai îndrăzneţe în cadrul şedinţelor de lucru, în vederea avansării în procesul de realizare a reformelor de restructurare a IPNA Compania „Teleradio-Moldova”.

